Vyf vasgetrek nadat polisie dagga van R3 m. kry | Netwerk24
Deur Cara-Lee Dorfling 18 Mei 2021 14:19
Die 115 sakke met dagga is Sondag op die R56 tussen Dordrecht en Molteno deur die polisie gekonfiskeer.
Kapt. Namhla Mdleleni, polisiewoordvoerder, sê die waarde van die dagga word rondom R3,3 miljoen geskat.
Sy sê die polisie het die vonds gemaak nadat inligting ontvang is oor 'n groot klomp dagga wat van Lusikisiki na Kaapstad vervoer word. 'n Multidissiplinêre span is op die been gebring, waarna 'n bussie wat die dagga vervoer het, voorgekeer en deursoek is.
Mdleleni sê die polisie het vyf verdagtes, tussen 27 en 41 jaar oud, in hegtenis geneem. Hulle sal Dinsdag in die landdroshof in Molteno verskyn op aanklagte van handel in dagga.
Die polisie het 115 sakke met dagga gekonfiskeer terwyl dit op die R56 tussen Dordrecht en Molteno in 'n bussie vervoer is. Foto: Verskaf